MT
C 71/18
Il-Ġurnal Uffiċjali tal-Unjoni Ewropea
27.2.2023
Talba għal deċiżjoni preliminari mressqa mill-Korkein hallinto-oikeus (il-Finlandja) fid-9 ta’ Diċembru 2022 – EP vs Maahanmuuttovirasto (Kawża C-752/22) (2023/C 71/21) Lingwa tal-kawża: il-Finlandiż Qorti tar-rinviju Korkein hallinto-oikeus Partijiet fil-kawża prinċipali Rikorrent: EP Parti oħra fil-proċedura: Maahanmuuttovirasto Domandi preliminari 1) Id-Direttiva tal-Kunsill 2003/109/KE tal-25 ta’ Novembru 2003 dwar l-istatus ta’ ċittadini ta’ pajjiżi terzi li jkunu residenti għat-tul (1) hija applikabbli għat-tneħħija, mit-territorju tal-Unjoni, ta’ persuna li daħlet fit-territorju ta’ Stat Membru filwaqt li kienet is-suġġett ta’ projbizzjoni nazzjonali li tidħol fit-territorju, li r-residenza tagħha f’dan l-Istat Membru kienet għaldaqstant mhux regolari skont il-leġiżlazzjoni nazzjonali u li ma kinitx talbet permess ta’ residenza fl-imsemmi Stat Membru, meta permess ta’ residenza ta’ ċittadin ta’ pajjiż terz residenti għal żmien twil inħareġ għal din il-persuna fi Stat Membru ieħor?
Jekk l-ewwel domanda tingħata risposta fl-affermattiv: 2) L-Artikolu 12(1) u (3) u l-Artikolu 22(3) tad-Direttiva 2003/109 huma inkundizzjonati u suffiċjentement preċiżi fir-rigward tal-kontenut tagħhom sabiex ċittadin ta’ pajjiż terz ikun jista’ jinvokahom kontra Stat Membru?
(1)
ĠU Edizzjoni Speċjali bil-Malti, Kapitolu 19, Vol.
6, p. 272.
Talba għal deċiżjoni preliminari mressqa mis-Sofiyski gradski sad (il-Bulgarija) fil-15 ta’ Diċembru 2022 – Proċeduri kriminali kontra FP, QV, IN, YL, VD, JF u OL (Kawża C-760/22) (2023/C 71/22) Lingwa tal-kawża: il-Bulgaru Qorti tar-rinviju Sofiyski gradski sad Partijiet fil-proċeduri kriminali nazzjonali FP, QV, IN, YL, VD, JF u OL.
Domanda preliminari Ikun hemm ksur tad-dritt tal-persuna mressqa quddiem qorti ta’ ġudikatura kriminali li tkun preżenti waqt il-proċess ġudizzjarju fis-sens tal-Artikolu 8(1) tad-Direttiva (UE) 2016/343 tal-Parlament Ewropew u tal-Kunsill tad-9 ta’ Marzu 2016 dwar it-tisħiħ ta’ ċerti aspetti tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali (1), ikkunsidrat flimkien mal-premessi 33 u 44 tagħha, jekk din il-persuna tipparteċipa fis-seduti quddiem il-qorti fil-każ tagħha permezz ta’ konnessjoni online, fuq talba tagħha stess, jekk din il-persuna kienet difiża minn avukat imqabbad minnha u li kien preżenti fl-awla, jekk il-konnessjoni tippermettilha ssegwi l-iżvolġiment tal-proċess, tidentifika u tifhem il-provi, jekk setgħet tinstema’ mingħajr diffikultajiet tekniċi u jekk kellha l-garanzija ta’ komunikazzjoni effettiva u kunfidenzjali mal-avukat?
(1)
ĠU 2016, L 65, p. 1.